Predkladacia správa

Návrh na zaradenie 1,09 % - tnej majetkovej účasti štátu na podnikaní spoločnosti UniBanka, a. s. (ďalej len banka) do zoznamu majetkových účastí štátu na podnikaní iných právnických osôb, zahrnutých do privatizácie Ministerstvo pôdohospodárstva SR (ďalej len ministerstvo) predkladá v súlade s § 41 ods. 1 zákona č. 92/1991 Zb. o podmienkach prevodu majetku štátu na iné osoby v znení neskorších predpisov (ďalej len zákon č. 92/1991 Zb.).
Uvedené akcie sú vo forme zaknihovaných akcií, nie sú verejne obchodovateľné a sú vedené na účte v Centrálnom depozitári cenných papierov Slovenskej republiky. 
Predmetné akcie banky vo vlastníctve štátu (majetková účasť štátu) sú v správe ministerstva, čo vyplýva zo zákona  č. 575/2001 Z. z. o organizácii činnosti vlády a organizácii ústrednej  štátnej správy v znení neskorších predpisov. Uznesením vlády SR číslo 1161 z 1. decembra 2004 bolo potvrdené, že majetkové podiely štátu v akciových spoločnostiach a výkon akcionárskych práv vzťahujúcich sa na tieto podiely budú ponechané v správe vecne príslušných rezortov. 
Pri predaji predmetných akcií je potrebné postupovať podľa zákona č. 92/1991 Zb., pretože s majetkovou účasťou štátu možno podľa § 45 ods. 6 tohto zákona nakladať iba na základe rozhodnutia o privatizácii. Pretože ide o priamy predaj akcií, takéto rozhodnutie o privatizácii môže podľa § 10 ods. 1 citovaného zákona vydať jedine vláda SR.
	Na strane kupujúceho v tomto prípade nie je potrebné získať predchádzajúci súhlas Úradu pre finančný trh podľa § 70 ods. 1 písm. a) zákona č. 566/2001 Z. z. ani predchádzajúci súhlas Národnej banky SR podľa § 28 ods. 1 písm. a) zákona č. 483/2001 Z. z. o bankách a o zmene a doplnení niektorých zákonov v znení neskorších predpisov (ďalej len zákon č. 483/2001 Z. z.), pretože podiel spoločnosti UniCredito Italiano S. p. A. na základnom imaní a rovnako na hlasovacích právach banky už v súčasnosti presahuje najvyšší rozsah 66 %. Pretože súčasný podiel štátu zastúpeného ministerstvom na základnom imaní a rovnako na hlasovacích právach banky nedosahuje 5 %, ministerstvo nebude povinné v zmysle § 28 ods. 9 zákona č. 483/2001 Z. z. vopred písomne oznámiť Národnej banke SR zámer predať predmetné akcie.  
Spoločnosť UniCredito Italiano S. p. A. ako majoritný akcionár banky  prejavila záujem odkúpiť akcie, ktoré spravuje ministerstvo. V zmysle článku 3, ods. 3 stanov akciovej spoločnosti UniBanka, Bratislava akcie spoločnosti nie sú obchodovateľné na základe verejnej ponuky. Verejnou ponukou sa v zmysle zákona č. 566/2001 Z. z. rozumie akékoľvek oznámenie, odporúčanie alebo iný text, alebo akékoľvek konanie, ktorým sa ktokoľvek obracia sám alebo prostredníctvom tretích osôb vo svoj prospech alebo v prospech tretích osôb akýmikoľvek prostriedkami zverejnenia voči neurčitému okruhu vopred neurčených osôb na účel oznámenia možnosti nadobudnutia ponúkaných cenných papierov alebo ktoré vyvoláva záujem o nadobudnutie cenných papierov. 
Na základe vyššie uvedených skutočností a v súlade s § 9 zákona č. 92/1991 Zb. ministerstvo vykonávajúce práva štátu týkajúce sa majetkovej účasti štátu na podnikaní právnickej osoby (UniBanky, a. s.) požiada banku o vypracovanie privatizačného projektu (ďalej len projekt). Projekt predloží ministerstvo Ministerstvu hospodárstva SR.  Podľa z. č. 92/1991 Zb. zmluvu o predaji a kúpe akcií bude s novým nadobúdateľom (UniCredito Italiáno)  uzatvárať Fond národného majetku SR (ďalej len FNM SR) ako predávajúci. Ministerstvo hospodárstva SR predloží návrh na vydanie rozhodnutia o privatizácii majetkovej účasti štátu, ktorého súčasťou bude aj návrh zmluvy o predaji a kúpe akcií vypracovaný v spolupráci s MP SR a FNM SR na rokovanie vlády SR, ktorá vydá rozhodnutie o privatizácii priamym predajom. 
	Rozhodnutie predať akciový podiel v banke vyplynul z dôvodu neustáleho poklesu nominálnej hodnoty akcií a s tým spojeného poklesu hodnoty majetku štátu a zanedbateľného podielu na hlasovaniach a rozhodnutiach na valných zhromaždeniach banky.
Použitie získaných prostriedkov z predaja uvedeného akciového podielu bude riešené predložením osobitného návrhu na použitie finančných prostriedkov, ktoré budú príjmom Fondu národného majetku SR, na schválenie do Národnej rady Slovenskej republiky. 
V zmysle z. č. 92/1991 Zb. sú výnosy z predaja akcií príjmom FNM SR a jeho použitie v súlade s rozhodnutím vlády SR presne vymedzuje § 28 ods. 3 písm. b zákona. 
	Materiál bol predložený na medzirezortné pripomienkové konanie. Po zapracovaní pripomienok bol 7. novembra 2005 prerokovaný na Porade ekonomických ministrov vlády SR. Pripomienky z porady ekonomických ministrov sú zapracované v predkladanom návrhu. 
Predloženie predmetného materiálu bude mať pozitívny dopad na štátny rozpočet. Nemá negatívny finančný, ekonomický alebo environmentálny vplyv na hospodárenie podnikovej sféry ani na zamestnanosť.